《桃源县送颜以仁回鼎城》
明代·魏观

层阿递流云，繁树散初旭。之子送我来，我送之子复。

既上辰州船，犹闻武陵曲。江空岁云暮，离思泫盈掬。

征鸿落寒音，微波汎晴渌。悠悠负芳辰，耿耿企旸谷。

临分致深情，炯若佩琼玉。人生重天伦，朋友非外属。

渺予尚真率，虚伪悲世俗。采采湘浦兰，猗猗鼎城竹。

行将往从之，一浣延览瞩。

作者简介：（?—1374）元明间湖广蒲圻人，字杞山。元末隐居蒲山。朱元璋下武昌，聘授平江学正，累迁两淮都转运使，入为起居注，受命侍太子读书，授诸王经。迁国子祭酒。以老乞归。五年，以荐出知苏州府，尽改前守苛政。旋以改张士诚废宫(即元府治旧址)为府治，触太祖怒，与名士高启同时被杀。有《蒲山牧唱》、《蒲山集》。